Diari Oficial de la Generalitat Valenciana


Sumari del DOGV 9225, del 29-11-2021 (2021/11606)

RESOLUCIÓ de 16 de novembre de 2021, del director general de Relacions amb Les Corts, de la Presidència de la Generalitat, per la qual es publica el conveni entre l'Administració General de l'Estat i la Comunitat Valenciana per al desenvolupament del Marc de Cooperació Interadministrativa previst en la Llei 39/2006, de 14 de desembre, de promoció de l'autonomia personal i atenció a les persones en situació de dependència i per a l'establiment i finançament del nivell de protecció acordat per a l'exercici 2021.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9225

Data del DOGV
:   29-11-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/11743


Data del document
:   16-11-2021

Organisme emissor
:   Presidència de la Generalitat

Tipus de document
:   Resolució

RESOLUCIÓ de 16 de novembre de 2021, del director general de Relacions amb Les Corts, de la Presidència de la Generalitat, per la qual es publica el conveni entre l'Administració General de l'Estat i la Comunitat Valenciana per al desenvolupament del Marc de Cooperació Interadministrativa previst en la Llei 39/2006, de 14 de desembre, de promoció de l'autonomia personal i atenció a les persones en situació de dependència i per a l'establiment i finançament del nivell de protecció acordat per a l'exercici 2021. [2021/11857]  
La Generalitat, a través de la Conselleria d'Igualtat i Polítiques Inclusives, el Ministerio de Derechos Sociales y Agenda 2030, i el Instituto de Mayores y Servicios Sociales (Imserso) han subscrit, prèvia tramitació reglamentària, els dies 13 i 15 de setembre i 8 d'agost de 2021, respectivament, el conveni per al desenvolupament del Marc de Cooperació Interadministrativa previst en la Llei 39/2006, de 14 de desembre, de promoció de l'autonomia personal i atenció a les persones en situació de dependència i per a l'establiment i finançament del nivell de protecció acordat per a l'exercici 2021, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 15 de novembre de 2021 i número 2091/2021, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 16 de novembre de 2021.- El director general de Relacions amb Les Corts: Antonio Torres Salvador.  
  
Conveni entre l'Administració General de l'Estat i la Comunitat Valenciana per al desenvolupament del Marc de Cooperació Interadministrativa previst en la Llei 39/2006, de 14 de desembre, de Promoció de l'Autonomia Personal i Atenció a les persones en situació de dependència i per a l'establiment i finançament del nivell de protecció acordat per a l'exercici 2021  
  
REUNIDES  
Ione Belarra Urteaga, ministra de Drets Socials i Agenda 2030, nomenada pel Reial decret 235/2021, de 30 de març (BOE 31 de març), en nom i representació del Ministeri de Drets Socials i Agenda 2030.  
  
Luis Alberto Barriga Martín, com a director general de l'Institut de Majors i Serveis Socials (Imserso), nomenat pel Reial decret 207/2020, de 29 de gener (BOE 30 de gener), en nom i representació de l'Institut de Majors i Serveis Socials (Imserso).  
Mónica Oltra Jarque, vicepresidenta i consellera d'Igualtat i Polítiques Inclusives de la Comunitat Valenciana, en nom i representació de la Comunitat Valenciana, en virtut del que es disposa en la Llei 5/1983, de 26 de desembre, del Consell, i de conformitat amb el Decret 6/2019, de 17 de juny, del president de la Generalitat, pel qual nomenen les persones titulars de les vicepresidències i de les conselleries, trobant-se autoritzada per a la signatura d'aquest conveni per acord del Consell de data 30 de juliol de 2021.  
  
Les parts intervenen en nom i representació de les seues respectives administracions públiques, en exercici de les competències que els són legalment atribuïdes i es reconeixen mútuament i recíprocament legitimitat i capacitat suficient per a obligar-se mitjançant el present conveni en els termes que en aquest es contenen, i a aquest efecte,  
  
EXPOSEN  
  
I. Que pel Reial decret 2/2020, de 12 de gener, pel qual es reestructuren els departaments ministerials, correspon al Ministeri de Drets Socials i Agenda 2030 la proposta i execució de la política del Govern en matèria de benestar social, de família, de protecció del menor, de cohesió i d'atenció a les persones en situació de dependència o amb discapacitat. Així mateix, en aquesta norma es disposa com a òrgan superior la Secretaria d'Estat de Drets Socials, a la qual s'adscriu l'Institut de Majors i Serveis Socials (d'ara en avant Imserso), entitat gestora de la Seguretat Social, segons recull l'article 2.5 del Reial decret 452/2020, de 10 de març, pel qual es desenvolupa l'estructura orgànica bàsica del Ministeri de Drets Socials i Agenda 2030, i es modifica el Reial decret 139/2020, de 28 de gener, pel qual s'estableix l'estructura orgànica bàsica dels departaments ministerials.  
  
Que el Reial decret 1226/2005, de 13 d'octubre, pel qual s'estableix l'estructura orgànica i funcions de l'Institut de Majors i Serveis Socials atribueix a aquest la gestió dels serveis socials complementaris del Sistema de la Seguretat Social, així com la gestió dels plans, programes i serveis d'àmbit estatal per a persones majors i persones en situació de dependència.  
II. Que la Comunitat Valenciana, de conformitat amb el seu Estatut d'Autonomia, és competent en matèria de serveis socials i, en virtut d'això, ha desenvolupat projectes d'atenció i cura de les persones majors i persones amb discapacitat en situació de dependència i ha creat recursos i infraestructures per a això en col·laboració amb l'Administració General de l'Estat, amb la finalitat de millorar l'atenció de les persones que necessiten el suport d'una altra o altres persones o ajudes importants per a realitzar activitats bàsiques de la vida diària i mantindre un determinat nivell de qualitat de vida.  
III. Que la Llei 39/2006, de 14 de desembre, de promoció de l'autonomia personal i atenció a les persones en situació de dependència, en configurar el Sistema per a l'Autonomia i Atenció a la Dependència (SAAD), estableix tres nivells de protecció, corresponent el finançament del nivell mínim a l'Administració General de l'Estat, i el finançament del nivell acordat a l'Administració General de l'Estat i a l'Administració de cadascuna de les comunitats autònomes, a través dels convenis a què es refereix l'article 10 d'aquesta llei.  
  
D'aquesta manera, els citats convenis es configuren com l'instrument a través del qual les administracions públiques intervinents acorden els objectius, mitjans i recursos en desenvolupament del Marc de Cooperació Interadministrativa acordat en el Consell Territorial de Serveis Socials i del SAAD.  
IV. Que el Consell Territorial de Serveis Socials i del Sistema per a l'Autonomia i Atenció a la Dependència (SAAD) va aprovar en data de 15 de gener de 2021 l'Acord per a la posada en marxa del Pla de Xoc per a l'Impuls del Sistema per a l'Autonomia i l'Atenció a la Dependència. En aquest Acord es disposa que, per a fer efectiu el lliurament del finançament associat al nivell acordat de protecció, considerant els criteris establits per al seu repartiment, el Ministeri de Drets Socials i Agenda 2030 iniciarà immediatament els tràmits per a formalitzar l'oportú Marc de Cooperació Interadministrativa i els convenis a subscriure entre cada comunitat autònoma i el Ministeri de Drets Socials i Agenda 2030, recollits en l'article 10 de la Llei 39/2006, de 14 de desembre.  
En tals convenis s'inclourà la concreció per a cada comunitat autònoma dels objectius, mitjans i recursos per a la millora dels serveis i prestacions del sistema, en línia amb els descrits en el citat Acord per a la Posada en marxa del Pla de Xoc, així com indicadors que permeten verificar el seu compliment. Als criteris de repartiment del nivell acordat que corresponga a 2022 es podran afegir nous criteris referits al grau de compliment dels objectius assenyalats en aquests convenis l'any anterior.  
V. Que el Consell de Ministres de data de 30 de març de 2021 va autoritzar la proposta de distribució territorial entre les comunitats autònomes i els criteris de repartiment dels crèdits de l'Administració General de l'Estat per al finançament durant 2021 del nivell acordat, per a la seua aprovació posterior en el consell territorial, en compliment del que es preveu en l'article 86.2 segona de la Llei 47/2003, de 26 de novembre, general pressupostària.  
Que posteriorment el Consell Territorial de Serveis Socials i del Sistema per a l'Autonomia i Atenció a la Dependència, en l'ús de les funcions que li atribueix l'article 8.2 a) de la Llei 39/2006, de 14 de desembre, ha acordat, en la seua reunió del dia 30 d'abril de 2021, el Marc de Cooperació Interadministrativa que és necessari desenvolupar a través dels corresponents convenis amb les comunitats autònomes, d'acord amb el que s'estableix en l'article 10 d'aquesta llei.  
El desenvolupament del citat Marc comporta la concreció de les obligacions assumides per l'Administració General de l'Estat i per l'administració de les comunitats autònomes, per al finançament de les prestacions i serveis del Sistema, a l'efecte del qual els convenis han d'incorporar diferents criteris de repartiment en funció de diferents factors (com ara la població dependent, la dispersió geogràfica o la insularitat, entre altres), d'acord amb el que es disposa en l'article 32.3 de la citada Llei.  
VI. Que l'Administració General de l'Estat ha inclòs en la Llei 11/2020, de 30 de desembre, de pressupostos generals de l'Estat per a l'any 2021, els crèdits per a participar en el finançament del nivell acordat mitjançant la concertació de convenis amb les administracions de les comunitats autònomes.  
Així mateix, aquesta Llei 11/2020, de 30 de desembre, estableix les quantitats que l'Administració General de l'Estat aporta per al finançament del nivell mínim de protecció en l'exercici de 2021.  
Que, per part seua, la Comunitat Valenciana, ha disposat, en els seus pressupostos corresponents a l'any 2021, crèdits per a l'atenció a les persones en situació de dependència en aplicació del que es preveu en l'article 32 de la Llei 39/2006, de 14 de desembre.  
  
Per tot això, les parts acorden lliurement subscriure el present conveni de conformitat amb les següents  
  
CLÀUSULES  
  
Primera. Objecte  
El present conveni desenvolupa el Marc de Cooperació Interadministrativa aprovat pel Consell Territorial de Serveis Socials i del Sistema per a l'Autonomia i Atenció a la Dependència en data 30 d'abril de 2021, amb la finalitat d'acordar els objectius, mitjans i recursos per a l'aplicació dels serveis i prestacions previstos en el capítol II del títol I de la Llei 39/2006, de 14 de desembre, de promoció de l'autonomia personal i atenció a les persones en situació de dependència.  
  
L'objecte del conveni és, per tant, determinar les obligacions assumides per cadascuna de les parts intervinents per al finançament del nivell de protecció acordat previst en l'article 7.2 de la citada Llei.  
  
Així mateix, el present conveni té per objecte finançar, mitjançant l'establiment d'una quantitat específica per a aquesta finalitat, les despeses d'inversió i funcionament del Sistema, singularment els dirigits a la implementació de les mesures contingudes en el Pla de xoc acordat pel Consell Territorial del SAAD: disminució de llista d'espera i millora de l'agilitat administrativa; millora de la qualitat dels serveis i de les condicions laborals de les persones que treballen en el SAAD i millora de les intensitats dels serveis i prestacions.  
  
  
Segona. Desenvolupament del Marc de Cooperació Interadministrativa: objectius, mitjans i recursos.  
1. L'Administració General de l'Estat, de conformitat amb l'Acord del Consell Territorial de Serveis Socials i del Sistema per a l'Autonomia i Atenció a la Dependència de data 30 d'abril, pel qual s'aprova el Marc de Cooperació Interadministrativa i els criteris de repartiment dels crèdits de l'Administració General de l'Estat per al finançament del nivell acordat, previst en la Llei 39/2006, de 14 de desembre, col·laborarà amb la Comunitat Valenciana mitjançant la participació en el finançament de l'aplicació i desenvolupament del nivell acordat del SAAD en aquesta comunitat.  
L'Administració General de l'Estat, a través de l'Imserso, aportarà com a quantia màxima vint-i-tres milions quatre-cents díhuit mil set-cents trenta-un euros amb trenta-dos cèntims (65.747.427,32 ?) amb càrrec a l'aplicació econòmica 33.21.023.6, de conformitat amb els criteris de repartiment (població potencialment dependent, resolucions de grau i nivell, persones beneficiàries amb prestació, prestacions de servei efectives, inversió autonòmica en el SAAD, ocupació relacionada amb el SAAD, superfície, dispersió, insularitat, cost dels serveis, capacitat econòmica, agilitat administrativa, persones pendents de resolució i reducció de la llista d'espera) recollits en el citat Marc de Cooperació Interadministrativa.  
La Comunitat Valenciana aportarà, per al finançament del present conveni, amb càrrec als seus propis pressupostos, la quantitat mínima total de vint-i-tres milions quatre-cents díhuit mil set-cents trenta-un euros amb trenta-dos cèntims (31.864.201,32 ?), amb càrrec a l'aplicació 14.37.82.000.66.5, línia S7127.  
2. Tot això sense perjudici de la necessitat del compliment de l'obligació, per part de la comunitat autònoma, que la seua aportació siga almenys igual a la realitzada per l'Administració General de l'Estat per al finançament del nivell mínim i del nivell acordat de protecció del Sistema per a l'Autonomia i Atenció a la Dependència (d'ara en avant, SAAD) en el territori d'aquella, de conformitat amb el que es preveu en l'article 32.3 de la Llei 39/2006, de 14 de desembre.  
3. Aquestes aportacions es realitzaran segons els termes i les condicions que es regulen en les clàusules següents.  
  
Tercera. Serveis i prestacions del SAAD  
1. La provisió dels serveis i prestacions del Sistema per a l'Autonomia i Atenció a la Dependència gestionats per la Comunitat Valenciana s'ajustarà als acords adoptats, a la data de la signatura del present conveni, pel Consell Territorial i, en particular, al que s'estableix en l'Acord per a la Posada en marxa del Pla de Xoc per a l'Impuls del Sistema per a l'Autonomia i l'Atenció a la Dependència, aprovat per l'Acord del Consell Territorial de Serveis Socials i del Sistema per a l'Autonomia i Atenció a la Dependència (SAAD) en data de 15 de gener de 2021.  
  
2. Amb càrrec al present conveni, podran ser finançades les prestacions i serveis recollits en el capítol II del títol I de la Llei 39/2006, de 14 de desembre, per a fer front a la cobertura de les necessitats d'atenció de les persones en situació de dependència.  
3. Les quantitats a què es refereix la clàusula segona, relatives a l'aportació de l'Administració General de l'Estat per al finançament del nivell acordat, podran també destinar-se a contribuir al finançament de les despeses derivades del procés de valoració de la situació de dependència, així com dels derivats de la gestió i sistemes per al reconeixement i provisió de les prestacions de dependència.  
4. De conformitat amb el que s'estableix en la disposició addicional tercera de la Llei 39/2006, de 14 de desembre, també es podran finançar amb càrrec als crèdits a què es refereix la clàusula segona, quant a l'aportació de la comunitat autònoma al finançament del nivell acordat, ajudes econòmiques a les persones en situació de dependència per a facilitar la seua autonomia personal.  
  
Quarta. Objectius a complir per la Comunitat Valenciana  
1. En compliment del recollit en l'Acord per a la Posada en marxa del Pla de Xoc per a l'Impuls del Sistema per a l'Autonomia i l'Atenció a la Dependència, adoptat en el Consell Territorial de Serveis Socials i del Sistema per a l'Autonomia i Atenció a la Dependència, els convenis de desenvolupament del Marc de Cooperació Interadministrativa recolliran els objectius, mitjans i recursos per a la millora dels serveis i prestacions del Sistema, així com els indicadors que resulten necessaris que permeten verificar el seu compliment.  
2. En l'Annex I del present conveni es recullen els objectius i les actuacions que componen el compromís de la Comunitat Valenciana per a l'any 2021, així com els indicadors de verificació del compliment d'aquests.  
3. El grau de compliment dels citats objectius, podrà constituir un criteri de repartiment de l'assignació relativa al nivell acordat corresponent a l'exercici 2022, d'acord amb les previsions referents al Marc de Cooperació Interadministrativa que siga aprovat en aquest exercici i amb acord previ del Consell Territorial.  
  
Cinquena. Pagament de les aportacions de l'Administració General de l'Estat corresponents al nivell acordat de finançament del SAAD.  
El pagament de les aportacions que corresponen a l'Administració General de l'Estat, a fi de finançar l'aplicació i desenvolupament del nivell acordat en la Comunitat Valenciana corresponent a l'any 2021, es durà a terme a la signatura del present conveni, de conformitat amb el que es disposa en el paràgraf primer de la regla cinquena de l'article 86.2 de la Llei General Pressupostària.  
  
  
  
Sisena. Justificació de despeses per la comunitat autònoma.  
1. La Comunitat Valenciana es compromet a acreditar la correcta aplicació de la totalitat de les aportacions rebudes de l'Administració General de l'Estat en el termini màxim de tres mesos a comptar des de la finalització de la vigència del present conveni, mitjançant l'emplenament del certificat recollit com a annex II del present conveni.  
  
2. De conformitat amb el que s'estableix en la regla setena de l'apartat 2 de l'article 86 de la Llei 47/2003, de 26 de novembre, general pressupostària, la Comunitat Valenciana remetrà al Ministeri de Drets Socials i Agenda 2030 un estat d'execució de l'exercici, indicant les quanties totals de compromisos de crèdits, obligacions reconegudes i pagaments realitzats l'any, detallat per cadascuna de les aplicacions pressupostàries del pressupost de despeses de l'estat des de les quals es van realitzar les transferències de crèdit. El citat estat d'execució es materialitzarà en un certificat signat pel titular del centre directiu que gestione els crèdits inclosos en aquest conveni i adverat per l'interventor/a, de conformitat amb el model recollit com a annex III del present conveni.  
De la mateixa forma es presentarà una memòria tècnica de les mesures adoptades en relació amb el Pla de xoc, compliment d'objectius i indicadors de verificació previstos, subscrita pel titular del centre directiu que gestione els crèdits inclosos en aquest conveni, on es reculla el grau de compliment i execució de les actuacions recollides en l'Annex I del present conveni, i indicant, així mateix, l'assignació pressupostària final de cadascuna d'aquestes.  
Així mateix, aquesta memòria contindrà referències expresses al compliment de les ràtios de personal efectives en relació amb els mínims exigibles, segons l'Acord sobre criteris comuns d'acreditació per a garantir la qualitat dels centres i serveis del SAAD de 27 de novembre de 2008; a l'impuls i materialització de les transposicions normatives necessàries i -si escau- a les mesures adoptades relatives a la inclusió en els plecs de concert dels serveis lligats al SAAD, de garanties de compliment del conveni col·lectiu sectorial d'aplicació en cada àmbit i/o vinculació de l'increment dels preus de concert a la millora dels estàndards de qualitat en l'ocupació (estabilitat en l'ocupació; menor parcialitat, etc.).  
Aquesta informació serà posada en coneixement del Consell Territorial de Serveis Socials i del Sistema per a l'Autonomia i Atenció a la Dependència.  
3. D'acord amb la regla sisena de l'article 86.2 de la Llei General Pressupostària, els romanents de fons no compromesos resultants en finalitzar l'exercici, que es troben en poder de la comunitat autònoma, continuaran mantenint la destinació específica per a la qual van ser transferits i s'utilitzaran en el següent exercici com a situació de tresoreria en l'origen com a romanents que seran descomptats de la quantitat que corresponga transferir a la comunitat autònoma, tal com s'estableix en la regla cinquena del número dos de l'article 86 de la citada Llei General Pressupostària.  
4. De conformitat amb la regla huitena de l'article 86.2 de la Llei General Pressupostària, la Comunitat Valenciana, com a gestora dels crèdits a què es refereix el present conveni, haurà de procedir a un adequat control dels fons rebuts que assegure la correcta obtenció, gaudi i destinació d'aquests.  
  
Setena. Informació i estadística  
Totes dues parts acorden facilitar la informació que siga necessària per a l'aplicació del present conveni en la comunitat autònoma, que en tot cas haurà d'ajustar-se als objectius i continguts de la informació que acorde el Consell Territorial de Serveis Socials i del Sistema per a l'Autonomia i Atenció a la Dependència, i a les dades essencials a què es refereix l'article 37.2 de la Llei 39/2006, de 14 de desembre.  
  
  
Huitena. Comissió de Seguiment, vigilància i control  
1. L'organització i supervisió de les activitats corresponents al present conveni són competència de la Comunitat Valenciana, la qual, a l'efecte del que s'estableix en l'apartat següent, informarà de les seues actuacions a un equip designat per l'Administració General de l'Estat i per la comunitat autònoma.  
2. Aquest equip actuarà com a Comissió de Seguiment del conveni amb funcions de vigilància, interpretació i control dels pactes, i li correspondrà concretar les actuacions de cooperació que es duran a terme d'entre les previstes en aquest conveni, així com vetlar per l'adequat compliment dels objectius comuns perseguits per totes dues parts, i resoldre els problemes d'interpretació i compliment que puguen plantejar-se. A més, durà a terme un seguiment i avaluació del compliment dels compromisos assumits per les parts signants, especialment del compliment dels compromisos recollits en l'Annex I d'aquest conveni.  
  
3. La Comissió, que s'haurà de reunir almenys una vegada durant la vigència del conveni, es regirà en el seu funcionament pel que es preveu en el present conveni i supletòriament per l'estipulat en la secció tercera, del capítol II, del títol preliminar de la Llei 40/2015, d'1 d'octubre i la seua composició, que serà paritària, estarà integrada pels següents membres:  
Per part del Ministeri de Drets Socials i Agenda 2030:  
- Un/a representant designat per la Secretaria d'Estat de Drets Socials, que actuarà com a president/a.  
- Un/a representant designat/da per l'Imserso, que actuarà com a secretari/ària.  
Per part de la Comunitat Valenciana:  
- Dos representants designats per la Conselleria d'Igualtat i Polítiques Inclusives.  
- Subdirector General d'Atenció Primària i Autonomia Personal  
- Cap del Servei de Prestacions i Relacions Administratives  
En tots dos casos, es designaran les persones que puguen actuar com a suplents en cas d'absència de les persones titulars.  
Per a la vàlida constitució d'aquesta Comissió, d'acord amb el que es disposa en l'article 17 de la Llei 40/2015, d'1 d'octubre de Règim Jurídic del Sector Públic, a l'efecte de la celebració de les sessions, en primera convocatòria, es requerirà com a mínim l'assistència del/de la president/a, el/la secretari/ària o en el seu cas, dels qui li suplisquen, i de la totalitat dels membres que representen la comunitat autònoma.  
En segona convocatòria el nombre de membres necessaris per a estar vàlidament constituïda la Comissió serà el/la president/a i secretari/ària o persona que els substituïsca, i almenys un dels representants de la comunitat autònoma.  
4. Les funcions assignades a la Comissió de Seguiment s'entenen sense perjudici de les competències del Ministeri de Drets Socials i Agenda 2030, i de la comunitat autònoma en l'execució del que s'estableix en el present conveni.   
  
Novena. Publicitat i difusió  
La Comunitat Valenciana es compromet a destacar expressament, en totes les activitats que realitze per a la difusió de les accions previstes en el present conveni, el finançament efectuat per l'Administració General de l'Estat, així com fer-ho constar en tots els materials que es reproduïsquen i utilitzen per a la difusió o publicitat dels serveis i prestacions finançats d'acord amb el que s'estableix en la disposició addicional segona del Reial decret 1465/1999, de 17 de setembre, pel qual s'estableixen criteris d'imatge institucional i es regula la producció documental i el material imprés de l'Administració General de l'Estat (BOE 25 de setembre).  
  
Desena. Vigència  
El present conveni s'estendrà fins al 31 de desembre de 2021, atés que les dotacions pressupostàries que cada part disposa per al seu finançament es troben referides a l'exercici 2021.  
Conforme a l'indicat en l'article 48.8 de la Llei 40/2015, d'1 d'octubre, de règim jurídic del sector públic, aquest conveni resultarà eficaç una vegada inscrit, en el termini de 5 dies hàbils des de la seua formalització, en el registre electrònic estatal d'òrgans i instruments de cooperació del sector públic estatal, al qual es refereix la disposició addicional setena. Així mateix, serà publicat en el termini de 10 dies hàbils des de la seua formalització en el Boletín Oficial del Estado, sense perjudici de la seua publicació facultativa en el butlletí oficial de la comunitat autònoma.  
  
Onzena. Extinció i resolució  
El present conveni s'extingirà pel compliment de les actuacions que constitueixen el seu objecte o per incórrer en causa de resolució i en concret, per les causes establides en l'article 51 de la Llei 40/2015, d'1 d'octubre.  
No obstant això, si quan concórrega qualsevol de les causes de resolució del conveni existeixen actuacions que en aquell moment estiguen iniciades, les parts, a proposta de la Comissió de Seguiment, Vigilància i Control del conveni, podran acordar la seua continuació fins a la finalització del termini convingut per a la seua execució, conforme al que s'estableix en l'art. 52.3 de la Llei 40/2015, d'1 d'octubre, de règim jurídic del sector públic.  
En cas de resolució del conveni per incompliment total o parcial de les seues obligacions per part de la Comunitat Valenciana, aquesta haurà de reintegrar al Ministeri de Drets Socials i Agenda 2030 les quantitats que haguera percebut com a aportació econòmica d'aquest, i serà càrrec de la citada administració el finançament de les activitats que, en el seu cas, es troben en curs.  
  
Dotzena. Modificació  
La modificació del present conveni requerirà acord unànime exprés dels signants, segons l'article 49. g) de la Llei 40/2015, d'1 d'octubre, de règim jurídic del sector públic i es tramitarà de conformitat amb el que es disposa en l'article 50 de la citada Llei, seguint la mateixa tramitació que per a la seua subscripció.  
  
Tretzena. Protecció de dades  
Totes dues parts es comprometen a complir les exigències previstes en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, en la Llei orgànica 3/2018, de 5 de desembre, de protecció de dades personals i garantia dels drets digitals, i en el Reial decret 1720/2007, de 21 de desembre, pel qual s'aprova el Reglament de desenvolupament de la LOPD. La citada obligació subsistirà fins i tot després d'acabat el projecte. Així mateix quedaran obligades al compliment del que s'estableix en la Llei 41/2002, de 14 de novembre, bàsica reguladora de l'autonomia del pacient i de drets i obligacions en matèria d'informació i documentació clínica.  
  
Catorzena. Règim jurídic i jurisdicció competent.  
Aquest conveni té naturalesa interadministrativa, d'acord amb el que s'estableix en l'article 47.2.a de la Llei 40/2015, d'1 d'octubre, de règim jurídic del sector públic i el seu règim jurídic està regulat en els articles 47 a 53 de la llei referida anteriorment.  
Sense perjudici del que s'estableix en la clàusula huitena d'aquest conveni, les controvèrsies no resoltes per la Comissió de Seguiment que es pogueren suscitar durant la seua vigència serà la Jurisdicció Contenciosa Administrativa la competent per a resoldre les qüestions litigioses que pogueren suscitar-se entre les parts, d'acord amb les previsions dels articles 11.1.c i 88 de la Llei 29/1998, de 13 de juliol, reguladora de la jurisdicció contenciosa administrativa.  
I, en prova de conformitat, les parts intervinents signen el present conveni.  
  
PEL MINISTERI DE DRETS SOCIALS I AGENDA 2030,  
  
Ione Belarra Urteaga  
Ministra de Drets Socials i Agenda 2030  
15.09.2021  
  
PER LA COMUNITAT VALENCIANA  
Mónica Oltra Jarque  
Consellera d'Igualtat i Polítiques Inclusives de la Comunitat Valenciana  
13.09.2021  
  
PER L'INSTITUT DE MAJORS I SERVEIS SOCIALS,  
Luis Alberto Barriga Martín  
Director general de l'Imserso  
31.08.2021  
  
  
  
ANNEX I  
Al conveni entre l'Administració General de l'Estat i la Comunitat Valenciana, per al desenvolupament del Marc de Cooperació Interadministrativa previst en la Llei 39/2006, de 14 de desembre, de promoció de l'Autonomia Personal i Atenció a les persones en situació de dependència i per a l'establiment i finançament del nivell de protecció acordat per a l'exercici 2021  
  
S'hauran d'emplenar tantes fitxes com actuacions es vagen a incorporar com a objectius  
  
Objectiu 1: Disminució de la llista d'espera.  
  
Acció núm. 1: Constitució d'una unitat especialitzada grup GEO a tramitar expedients complexos, pendents de resoldre i sense que estiguen emplenats determinats tràmits específics. Aquesta unitat (composta per 8 persones), tramitarà tots els expedients llestos per a resoldre, però amb qüestions pendents de tramitar (esmenes, requeriment documentació, etc.)  
Impacte previst per a 2021 Es preveu reduir la llista d'espera al voltant del 12 % anual.  
Fites Reorganització administrativa interna, acompanyada del corresponent reforç de personal.  
Indicadors de verificació de compliment Reducció llesta espera: Núm. persones en llista d'espera:  
- Llesta espera Imserso a 31.12.2020: 13.381 persones.  
- Llesta espera VICIPI a 31.12.2020: 21.790 persones.  
  
  
Acció núm. 2: Programa de millores en l'aplicació de gestió d'expedients de dependència (ADA V3)  
Impacte previst per a 2021 Es preveu reduir la llista d'espera al voltant del 12 % anual  
Fites Implementació d'una sèrie de millores en l'aplicació que reduïsquen els errors en la tramitació d'expedients i facilite la resolució del grau i del Programa Individual d'Atenció (PIA).  
Indicadors de verificació de compliment Reducció llesta espera: Núm. persones en llista d'espera:  
- Llista espera Imserso a 31.12.2020: 13.381 persones.  
- Llista espera VICIP a 31.12.2020: 21.790 persones.  
  
  
  
Objectiu 2. Millora de la qualitat dels serveis i les condicions laborals de les persones que treballen en el SAAD  
  
Acció núm. 1: Qualificació professional per a les persones cuidadores en l'entorn familiar per a afavorir la seua integració laboral  
Impacte previst per a 2021 Es preveu acreditar 800 cuidadors no professionals.  
Fites Posada en marxa del procediment coordinat entre tres conselleries (Igualtat i Polítiques Inclusives, Educació i Ocupació).  
Indicadors de verificació de compliment Núm. persones acreditades.  
  
Acció núm. 2: Reclassificació de llocs d'atenció directa en centres sociosanitaris  
Impacte previst per a 2021 Es preveu reclassificar llocs d'atenció directa en els centres públics d'atenció directa.  
  
Fites Reclassificar personal mèdic, infermeria, treballador social, auxiliar d'infermeria  
Indicadors de verificació de compliment Núm. llocs reclassificats.  
  
Objectiu 3. Introduir millores en els serveis i prestacions per a garantir l'atenció adequada de les persones dependents, preferiblement mitjançant serveis professionals de qualitat  
  
Acció núm. 1: inici de l'expedient de contractació destinat a garantir què en 2022, totes les persones dependents amb grau reconegut que visquen en el seu domicili tinguen accés al servei de Teleassistència Avançada)  
Impacte previst per a 2021 Accés a la teleassistència avançada de la totalitat de persones dependents que visquen en el seu domicili.  
Fites Posada en marxa del procediment de contractació de subministrament de 50.000 terminals de teleassistència avançada. Amb la finalitat que siga efectiva a partir de l'exercici 2022.  
Indicadors de verificació de compliment Licitació del contracte: sí/no.  
  
  
Acció núm. 2: Regular els requisits i condicions de la prestació de la persona d'assistència terapèutica infantil (PATI).  
Impacte previst per a 2021 Modificació del Decret 62/2017.  
Fites Elaboració, tramitació i aprovació d'un decret del Consell que reculla els objectius exposats.  
  
Indicadors de verificació de compliment Aprovació del decret: sí/no.